text: Beboerne på Fanø er mest glade for et glas eller flere
  05 marts 2014 kl. 17.03
  Beboerne på Fanø hører til de mest fordrukne i Syd- og Sønderjylland, hvis man skal tro den nationale sundhedsprofil, som Sundhedsstyrelsen har lavet.
  Generelt overskrider en stor andel af alle indbyggerne i landsdelen Sundhedsstyrelsens anbefalinger. Styrelsen har fastsat en højrisiko grænse på højst 21 genstande om ugen for mænd og 14 for kvinder. Den såkaldte lavrisiko grænse er på 14 ugentlige genstande for mænd og syv for kvinder.
  Beboerne på Fanø går stærkest til genstandene.
  Hele 33 procent overskrider den højeste grænse, mens 14,5 procent er i konflikt med den laveste grænse.
  Øboerne går også til den, når de drikker. 34,8 procent drikker mindst fem genstande ved samme lejlighed om måneden.
  
  Vi indrømmer det bare
  Indehaver af Hjørnekroen på Fanø, Grethe Møller, mener ikke, at øboerne er mere fordrukne end alle andre.
  - Vi drikker ikke mere end andre, men vi indrømmer, at vi drikker. Her på øen er vi ikke så skinhellige. Vi tør godt stå ved, hvad vi gør, siger Grethe Møller.
  Selv nyder hun to til fire glas rødvin hver aften.
  - Jeg kan ikke lide sprut og øl, siger hun.
  Beboerne på øen har ellers en tradition for at snuppe sig en kaffepunch i ny og næ.
  Indbyggerne i Vejen Kommune er de mest ædruelige i landsdelen. Kun 4,6 procent overskrider den højeste grænse, mens 14,5 procent sniger sig over den laveste
  